Document ID: 32009D0459

Reference:
13.6.2009
HU
Az Európai Unió Hivatalos Lapja
L 150/8
A TANÁCS HATÁROZATA
(2009. május 6.)
a Romániának nyújtandó középtávú közösségi pénzügyi támogatásról
(2009/459/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok fizetési mérlegéhez középtávú pénzügyi támogatási mechanizmus létrehozásáról szóló, 2002. február 18-i 332/2002/EK tanácsi rendeletre (1) és különösen annak 3. cikke (2) bekezdésére,
tekintettel a Bizottságnak a Gazdasági és Pénzügyi Bizottsággal folytatott konzultációt követően tett javaslatára,
mivel:
(1)
A Tanács 2009/458/EK határozatával (2) a Romániának nyújtandó kölcsönös támogatásról határozott.
(2)
A folyó fizetési mérleg várt javulása ellenére a Bizottság, a Nemzetközi Valutaalap (IMF) és a román hatóságok 2009 márciusában Románia külső finanszírozási igényét a 2011 első negyedéig tartó időszakban 20 milliárd EUR-ra becsülik, tekintettel arra, hogy a pénzügyi piacok újabb fejleményei miatt a tőkemérleg és a pénzügyi mérleg egyenlege lényegesen romolhat.
(3)
Célszerű, hogy a Közösség 5 milliárd EUR összegű támogatást nyújtson Romániának a tagállamok fizetési mérlegéhez a 332/2002/EK rendelet által létrehozott középtávú pénzügyi támogatási mechanizmus segítségével. A támogatást a Nemzetközi Valutaalap 11,443 milliárd SDR (mintegy 12,95 milliárd EUR) összegű hitelével összefüggésben nyújtják a várhatóan 2009. május 6-án jóváhagyásra kerülő rendelkezésreállási megállapodás keretében. A Világbank is vállalta, hogy 1 milliárd EUR összegű hitelt nyújt Romániának, az Európai Beruházási Bank (EBB) és az Európai Újjáépítési és Fejlesztési Bank (EBRD) pedig összesen további 1 milliárd EUR hitel nyújtására vállalkozott.
(4)
A közösségi támogatást a Bizottságnak kell kezelnie. A Gazdasági és Pénzügyi Bizottsággal folytatott konzultációt követően a román hatóságokkal megállapodott különös gazdaságpolitikai feltételeket egyetértési megállapodásba kell foglalni. A részletes pénzügyi feltételeket a Bizottság a hitelmegállapodásban rögzíti.
(5)
A Bizottságnak ellenőrző látogatások és a román hatóságoktól kért rendszeres jelentések útján rendszeres időközönként meg kell vizsgálnia, hogy teljesülnek-e a támogatáshoz csatolt gazdaságpolitikai feltételek.
(6)
A program végrehajtása során a Bizottság további szakpolitikai tanácsokat, egyes területeken pedig technikai segítséget nyújt Romániának.
(7)
A Központi Bankok Európai Rendszere és az Európai Központi Bank alapokmányáról szóló jegyzőkönyv 27. cikkének sérelme nélkül, az Európai Számvevőszék jogosult bármely pénzügyi ellenőrzést vagy könyvvizsgálatot lefolytatni, amelyet e támogatás kezelésével összefüggésben szükségesnek ítél. A Bizottság, az Európai Csalás Elleni Hivatalt is ideértve, jogosult arra, hogy saját tisztviselőivel vagy megfelelő felhatalmazással rendelkező képviselőivel elvégeztesse azokat a technikai vagy pénzügyi ellenőrzéseket vagy könyvvizsgálatokat, amelyeket a középtávú közösségi pénzügyi támogatás kezelésével összefüggésben szükségesnek ítél.
(8)
A támogatási program időtartamától és keretétől függetlenül a Bizottság a létező vonatkozó eljárások – ideértve az együttműködési és ellenőrzési mechanizmust is – alkalmazásával továbbra is figyelemmel fogja kísérni az átlátható és hatékony közkiadásokhoz kapcsolódó területeken elért haladást, különösen az igazságszolgáltatás és a strukturális támogatások végrehajtásának területén, hogy megkönnyítse Románia számára a közösségi támogatás hatásának érvényesülését.
(9)
A támogatás tervezett célja, hogy segítse a román fizetési mérleg fenntarthatóságát és így hozzájáruljon a kormányzati gazdaságpolitika sikeres végrehajtásához,
ELFOGADTA EZT A HATÁROZATOT:
1. cikk
(1)   A Közösség középtávú hitelt bocsát Románia rendelkezésére legfeljebb 5 milliárd EUR összegben, legfeljebb hétéves átlagos futamidővel.
(2)   A közösségi pénzügyi támogatás e határozat hatálybalépését követő első napon kezdődő három éven belül vehető igénybe.
2. cikk
(1)   A támogatást a Bizottság kezeli oly módon, hogy az megfeleljen Románia vállalásainak és a Tanács ajánlásainak, különösen az országspecifikus ajánlásoknak, a nemzeti reformprogram és a konvergenciaprogram végrehajtásával összefüggésben.
(2)   A Bizottság – a 3. cikk (5) bekezdésével összhangban – a Gazdasági és Pénzügyi Bizottsággal folytatott konzultációt követően megállapodik a román hatóságokkal a pénzügyi támogatáshoz járuló különös gazdaságpolitikai feltételekről. Ezeket a feltételeket az (1) bekezdésben említett vállalásokkal és ajánlásokkal összhangban lévő egyetértési megállapodásba kell foglalni. A részletes pénzügyi feltételeket a Bizottság a hitelmegállapodásban rögzíti.
(3)   A Bizottság a Gazdasági és Pénzügyi Bizottsággal együttműködve rendszeres időközönként megvizsgálja, hogy teljesülnek-e a támogatáshoz járuló gazdaságpolitikai feltételek. E célból a román hatóságok minden szükséges információt a Bizottság rendelkezésére bocsátanak, és teljes mértékben együttműködnek a Bizottsággal. A Bizottság folyamatosan tájékoztatja a Gazdasági és Pénzügyi Bizottságot a felvett hitelek refinanszírozásának és a pénzügyi feltételek átalakításának lehetőségeiről.
(4)   Románia kész arra, hogy a makropénzügyi stabilitás céljából további konszolidációs intézkedéseket fogadjon el és hajtson végre, amennyiben a támogatási program során ilyen intézkedések szükségessé válnak. A román hatóságok ezeknek a további intézkedéseknek az elfogadása előtt előzetesen konzultációt folytatnak a Bizottsággal.
3. cikk
(1)   A közösségi pénzügyi támogatást a Bizottság legfeljebb öt részletben bocsátja Románia rendelkezésére, amelyek mértékét az egyetértési megállapodásban állapítják meg.
(2)   Az első részletet a hitelmegállapodás és az egyetértési megállapodás hatálybalépésétől függően szabadítják fel.
(3)   Amennyiben a hitel finanszírozása megköveteli, úgy meg kell engedni, hogy a legmagasabb hitelminősítéssel rendelkező felek bevonásával kamatlábcsere-ügyletek körültekintő alkalmazására kerüljön sor.
(4)   A Bizottság a Gazdasági és Pénzügyi Bizottság véleményének megszerzését követően dönt a további részletek felszabadításáról.
(5)   Az egyes további részletek folyósítására akkor kerül sor, ha kielégítően végrehajtják a román kormány új, Románia konvergenciaprogramjába és a nemzeti reformprogramba is beemelendő gazdasági programját, és legfőképpen az egyetértési megállapodásba foglalt különös gazdaságpolitikai feltételeket. Ezek a gazdaságpolitikai feltételek többek között magukban foglalják az alábbiakat:
a)
világosan megfogalmazott középtávú költségvetési program elfogadása, amelynek célja az államháztartási hiány csökkentése oly módon, hogy az 2011-re ne haladja meg a Szerződés szerinti, a GDP 3 %-ának megfelelő referenciaszintet;
b)
a 2009. évi költségvetés módosításának elfogadása és végrehajtása (2009 második negyedében), az ESA 95 szerinti államháztartási hiánycél a GDP legfeljebb 5,1 %-a;
c)
a közszektor nominális bérkiadásainak csökkentése a 2008-as szinthez képest, a 2009-re tervezett (nominális értéken összesen 5 %-os) béremelés elhalasztásával (vagy ennek megfelelő mértékű létszámleépítéssel) és a közfoglalkoztatás leépítésével, ideértve csak minden hetedik távozó munkavállaló pótlását;
d)
az árukra és szolgáltatásokra fordított kiadások és a közvállalkozásoknak nyújtott szubvenciók további csökkentése;
e)
a költségvetési irányítás javítása egy kötelező középtávú költségvetési keret elfogadása és végrehajtása révén, az adott évben végrehajtható költségvetési módosítások számának korlátozása mellett és költségvetési szabályok megállapításával, valamint a független és szakértői ellenőrzés biztosítása érdekében egy költségvetési tanács létrehozásával;
f)
a közjavadalmazási rendszer korszerűsítése, ideértve a fizetési besorolások egységesítését és egyszerűsítését, valamint a bónuszjuttatások rendszerének reformját;
g)
a nyugdíjrendszer alapvető elemeinek korszerűsítése, a nyugdíjak bérek helyett inflációhoz való kötése, a nyugdíjkorhatár fokozatos, jelenlegi terveket meghaladó mértékű emelése, különösen a nők esetében, valamint a járulékfizetés alól jelenleg felmentett közalkalmazottaknak a járulékfizetésbe történő fokozatos bevonása révén;
h)
a hitelintézeti és felszámolási törvények módosítása az esetleges banki fizetésképtelenség kellő időben történő és hatásos kezelése érdekében. A módosítások fő célja, hogy erősítse a felügyelet alá helyezett bankok vagyonfelügyelőinek hatáskörét. A bankok helyzetének rendezése mellett meg kell erősíteni a Román Nemzeti Bank azon hatáskörét, amely alapján felkérheti egy adott bank jelentős részvényeseit a részvénytőke emelésére és a bank pénzügyi támogatására. A vonatkozó európai uniós jogszabályokkal összhangban a pénzügyi felügyeletet is megerősítik. Továbbá, részletesebb jelentési kötelezettségeket fognak előírni a likviditás tekintetében. Emellett a kifizetések egyszerűsítése és felgyorsítása érdekében módosítani kell a betétbiztosítások aktiválására szolgáló eljárást. A módosított jogszabály értelmében a betétbiztosítást a Román Nemzeti Bank határozatától számított húsz napon belül aktiválják. Végül, a szükséges likviditás biztosítása céljából a Román Nemzeti Bank vállalta, hogy kiszélesíti a biztosítékként elfogadható eszközök körét. A különleges körülményekre tekintettel egy megfelelő időpontban 8-ról 10 százalékra indokolt emelni a tőkemegfelelési mutató törvényben előírt legalacsonyabb szintjét;
i)
strukturális reformintézkedések azokon a szakpolitikai területeken, amelyek a lisszaboni stratégia keretében kibocsátott országspecifikus ajánlásokban szerepelnek. A reformok közé tartozik a közigazgatás hatékonyságának és eredményességének javítását célzó intézkedéscsomag, a közkiadások színvonalának emelése, az európai uniós források ésszerű és nagyobb mértékű felhasználása, a vállalkozások adminisztratív, fiskális és jogi terheinek csökkentése és a feketemunka visszaszorítása, ezáltal az adóalap kiszélesítése.
(6)   A program feltételei zökkenőmentes végrehajtásának biztosítása érdekében és az egyensúlytalanságok fenntartható módon történő megszüntetése céljából a Bizottság a költségvetési, pénzpiaci és strukturális reformokkal kapcsolatban folyamatosan tanácsokat és útmutatást nyújt az országnak.
(7)   Románia külön számlát nyit a Román Nemzeti Banknál a középtávú közösségi pénzügyi támogatás kezelésére.
4. cikk
Ennek a határozatnak Románia a címzettje.
5. cikk
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2009. május 6-án.
a Tanács részéről
az elnök
V. TOŠOVSKÝ
(1)  HL L 53., 2002.2.23., 1. o.
(2)  Lásd e Hivatalos Lap 6. oldalát.

Summary:
Pénzügyi támogatás Romániának
Pénzügyi támogatás Romániának
ÖSSZEFOGLALÓ AZ ALÁBBI DOKUMENTUMRÓL:
2009/459/EK határozat a Romániának nyújtandó középtávú pénzügyi támogatásról
2011/288/EU határozat a Romániának nyújtandó középtávú európai uniós elővigyázatossági pénzügyi támogatásról
2013/531/EU határozat a Romániának nyújtandó középtávú elővigyázatossági pénzügyi támogatásról
MI E HATÁROZATOK CÉLJA?
A határozatok célja pénzügyi támogatás nyújtása Romániának.
Az Európai Unió (EU) és a Nemzetközi Valutaalap (IMF) más nemzetközi szervezetek támogatásával pénzügyi támogatást nyújtott Romániának 2009 és 2015 között.
Az EU fellépésének alapja a 332/2002/EK rendelet, amely lehetővé teszi az olyan uniós, de az euróövezeten kívül levő országoknak nyújtandó pénzügyi támogatást, amelyeknek nehézségeik támadnak a fizetési mérlegükkel kapcsolatban.
FŐBB PONTOK
2009-ben az EU megállapodott egy Romániának nyújtandó, legfeljebb 20 milliárd eurós pénzügyi támogatás 2009 és 2011 között történő kifizetésében. A 332/2002/EK rendelettel összhangban a támogatást összekapcsolták a Románia által elfogadandó gazdaságpolitikai intézkedésekkel, amelyek célja a fenntartható fizetési mérleg visszaállítása.
A támogatást a következők biztosították:
EU: 5 milliárd euró a fizetésimérleg-támogatási programja keretén belül;
IMF
: kb. 12,95 milliárd euró a készenléti megállapodás keretén belül;
Világbank
: 1 milliárd euró;
Európai Beruházási Bank
 és az Európai Újjáépítési és Fejlesztési Bank: összesen 1 milliárd euró.
2011-ben az EU megállapodott egy Romániának nyújtandó, legfeljebb 1,4 milliárd eurós pénzügyi támogatás 2011 és 2013 között történő kifizetésében. A határozat leszögezte a következőket:
Románia csak akkor kéri az uniós hitel részleteinek folyósítását, ha fizetési mérlegének egyenlegével vagy tőkemozgásokkal összefüggésben nehézségei merülnek fel;
az Európai Bizottság a román fél arra irányuló kérését, hogy a kölcsönt részben vagy teljes egészében megkaphassa, a gazdasági reform kormányzati végrehajtása fényében vizsgálja meg;
a támogatásra az IMF-fel történő együttműködés során került sor, amely mintegy 3,6 milliárd eurót nyújtott egy elővigyázatossági készenléti megállapodás keretén belül;
a Világbank további pénzügyi támogatásra tett ígéretet.
2013-ban az EU megállapodott egy Romániának nyújtandó új elővigyázatossági pénzügyi támogatásról a 2013 és 2015 közötti időszakra vonatkozóan. A megállapodás 2 milliárd eurót irányzott elő, az IMF pedig ugyancsak hasonló összeget ígért. A megállapodás célja az ország támogatása a következők terén:
a makrogazdasági, költségvetési és pénzügyi stabilitás helyreállítása;
a gazdaság rugalmassága és a növekedési potenciál növelése;
az igazgatási kapacitás növelése;
adóigazgatási reform, az államháztartási gazdálkodás javítása, valamint az állami tulajdonban lévő vállalatok szerkezetátalakítása.
A 2011–2013-as és a 2013–2015-ös időszakokra vonatkozó programok pénzügyi támogatását soha nem hívták le.
A harmadik pénzügyi támogatási program 2015. szeptember 30-án lejárt, az EU pedig 2015. október 1 -jén megkezdte a programot követő utólagos felügyeletet. A felügyelet:
a 2009–2011-es időszak fizetésimérleg-programjára összpontosít, amelynek keretén belül az 5 milliárd euró értékű kifizetett kölcsönből 3,5 milliárd euró még kinnlevőség;
kiterjed Romániába tett rendszeres látogatásokra, amelyek segítségével felmérik az ország gazdasági, költségvetési és pénzügyi helyzetét;
valószínűleg 2018 májusáig tart – eddig az időpontig várhatóan az eredeti kölcsön 70 %-át visszafizetik.
MIKORTÓL HATÁLYOSAK EZEN HATÁROZATOK?
A 2009/459/EK tanácsi határozat 2009. május 11 -én lépett hatályba.
A 2011/288/EU tanácsi határozat 2011. május 13 -án lépett hatályba.
A 2013/531/EU tanácsi határozat 2013. október 25 -én lépett hatályba.
HÁTTÉR
2002 februárjában az Európai Unió Tanácsa felhatalmazta az EU-t a fizetési mérlegeikkel vagy tőkemozgásokkal kapcsolatos nehézségekkel vagy ezek bekövetkezésével fenyegetett országoknak történő kölcsönök nyújtására.
Ez a pénzügyi támogatás csak azon országok számára érhető el, amelyek nem használják az eurót.
Románia először 2009-ben kért támogatást, miután valutája 30%-kal esett az euróval szemben az előző 15 hónapban, a költségvetés és a folyó fizetési mérleg hiánya pedig gyorsan növekedett a pénzügyi válság következtében.
További információkért lásd:
Fizetésimérleg-támogatás Romániának az Európai Bizottság weboldalán.
FŐ DOKUMENTUM
            
A Tanács 2009/459/EK határozata (2009. május 6.) a Romániának nyújtandó középtávú közösségi pénzügyi támogatásról (HL L 150., 2009.6.13., 8–10. o.)
A 2009/459/EK határozat későbbi módosításait belefoglalták az alapszövegbe. Ez az egységes szerkezetbe foglalt változat kizárólag tájékoztató jellegű.
A Tanács 2011/288/EU határozata (2011. május 12.) a Romániának nyújtandó középtávú európai uniós elővigyázatossági pénzügyi támogatásról (HL L 132., 2011.5.19., 15–17. o.)
A Tanács 2013/531/EU határozata (2013. október 22.) a Romániának nyújtandó uniós középtávú elővigyázatossági pénzügyi támogatásról (HL L 286., 2013.10.29., 1–3. o.)
KAPCSOLÓDÓ OKMÁNYOK
            
A Tanács 332/2002/EK rendelete (2002. február 18.) a tagállamok fizetési mérlegéhez középtávú pénzügyi támogatási mechanizmus eszköz létrehozásáról (HL L 53., 2002.2.23., 1–3. o.)
Lásd az egységes szerkezetbe foglalt változatot.
utolsó frissítés 30.01.2017